“Zá á ngātə́lé ma ǹtsíg ǹtól ńnam ví ású yə̄ nâ ébá bə́sə̄ bə́ bə̄lə́ mə̄dzó bə́ zū ábə ma, mə́ tsig bɔ́ ńtōl á sósōó !” 5Ábǒg mod a sám nyé wɔ́ nâ a sug nyé a bǐ fɔ̄ɔ̄ nyē a wúbán ai nyé. 6Asalom ǎ kadəgə bɔ é mod ósə ǎ zū á mə̄dzó ábə ǹkúkúmá nālá Absalom a ngádudu á fɔ̄ɔ̄ mīńnə́m mí bǒd yā Ísraɛ̂l. Məliŋán mə́ Absalom 7Á mvús mim̀bú mə̄wóm mə́nyi, Absalom nyé ai ǹkúkúmá nâ: “Mə́ tam kə́ kpân mə́tīŋ yā mə̄ ngálíg Ńtondôbə á Hébron. 8Amú étúgā dzóē é ngálíg mətǐŋ éyɔ̌ŋ yā é ngábə́ á Geshur yǎ Aram nâ: “Ngə́ ńtī ā dúgán ai ma á Yērúzalɛm, mə və́ nye mətúnuŋa á Hébron. 9Dávid nyé ai nyé nâ: “Kələ́ mvɔ̄í.” Ńdɔ a ngátíe, a kə́lə́ á Hébron. 10Ńdɔ Absalom a ngálóm bod á mə̄ndá mə́ Ísraɛ̂l mə́sə, nyé nâ: “Éyɔŋ myǎyi wóg kíŋ tɔ̄ŋ, mǐ dzo nâ: “Absalom a ńtɔa yǎ ńkúkúmá yā Hébron.” 11Bǒd yā Yērúzalɛm miǹtɛd míbɛ̄, yā bə́ ngábánda, ńdɔ̄ bə́ ngásɔ́ á sááŋ, təge yə̌m tɔ dzóm ziŋ. 12Absalom a ngábándā fə Ahitofel mǎn Gilonít, ǹlə́bə̄ Dávid, á dzāl díé á Gilo. Éyɔŋ bə́ vâ mətúnuŋa vá, ńdɔ esǒg mgbə́l é ngábɔɔban bod bə́ ngákə fɔ́ɔ́ hə á tîn tîn á ngām Absalom.